ग्वालियर. नोबल पुरस्कार विजेता कैलाश सत्यार्थी बाल मजदूरी काे राष्ट्रीय कलंक मानते हैं, इसे रोकना अकेली सरकार की नहीं बल्कि हमारी और आप सबकी नैतिक जिम्मेदारी है। हम उस दुकान पर चाय न पिएं जहां बच्चे काम करते हों, उस घर का आतिथ्य भी स्वीकार नहीं करें जिसमें बालक-बालिका काम कर रहे हाें। श्री सत्यार्थी जीवाजी यूनिवर्सिटी के दीक्षांत समारोह में हिस्सा लेने के लिए गुरुवार शाम को ग्वालियर आए। उन्होंने दैनिक भास्कर से कई मुद्दाें पर बेवाक बातचीत की। 5 साल के बच्चे को मोची का काम करते देखा तब से ही इस बारे में सोचने लगा था ...
उनके मुताबिकक, देश में लड़कियाें की सुरक्षा को लेकर उन्होंने कहा कि जिस देश में देवियों की पूजा होती है, वहां लड़कियों की खरीद-फरोख्त हो रही है। इस तरह के मामलों में धर्मगुरुओं को आवाज उठाना चाहिए, उन्हें आगे आना चाहिए।
श्री सत्यार्थी कहते हैं कि वह स्कूल में पहले दिन जा रहे थे तब उन्हीं की उम्र के 5-6 साल के बच्चे को मोची का काम करते हुए देखा। सबसे पूछा कि ऐसा क्यों होता है कि मैं स्कूल जा रहा हूं और वह काम कर रहा है, उसकी भी स्कूल जाने की उम्र है। मन में करुणा का भाव तब से ही जागृत हुआ। उसके पिता से भी मैंने पूछ लिया था कि वह स्कूल क्यों नहीं जाता है। जवाब संतुष्टिकारक नहीं मिला था। इसके बाद इंजीनियरिंग कॉलेज में पढ़ा, पढ़ाया भी। इसके बाद दिल्ली जाकर अपना पाक्षिक अखबार संघर्ष जारी रहेगा निकाला।
Q. बाल अधिकार और बाल मजदूरी के खिलाफ लड़ाई अंजाम तक नहीं पहुंची है, आज हर शहर में बाल मजदूर देखे जा रहे हैं ?
A.यह दुर्भाग्य है, राष्ट्रीय कलंक है। हम सबको जिम्मेदारी निभानी होगी ताकि इस राष्ट्रीय कलंक को धोया जा सके। इसे जनांदोलन बनाना चाहिए।
Q. देश में लड़कियां सुरक्षित नहीं हैं, जिम्मेदार कौन हैं, वे कैसे महफूज रहेंगी ?
A.जिस देश में लक्ष्मी, दुर्गा, सरस्वती का पूजन किया जाता हो, उस देश में असली देवियों के साथ जानवरों जैसा व्यवहार करके खरीद-फरोख्त की जा रही है। अब धर्मगुरुओं को इस मामले में आवाज उठाना चाहिए।
Q. देश में बाल मजदूरी की हालत ज्यादा खराब कहां है ?
A.यह देश की समस्या है, यूपी, बंगाल सभी जगह एक जैसे हालात हैं।
Q. आपको शांति नोबल पुरस्कार अचानक मिला, इससे पहले देश में आपके काम को इतना सम्मान नहीं मिला था ?
A.मुझे अपने काम से खुशी मिलती है। अब तक 85 हजार बच्चों को आजाद कराया है। बच्चों के चेहरे पर आजादी की मुस्कान देखकर जो अनुभूति होती है वैसी अनुभूति नोबल पुरस्कार मिलने के दौरान भी नहीं हुई है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva